Apel srpskom narodu

**Apel srpskom narodu** je dokument kojim se osuđuje partizanski ustanak u okupiranoj Srbiji i stanovništvo poziva na borbu protiv komunista i slušanje okupatora. Autor je Velibor Jonić, ministar prosvete u Komesarskoj upravi Milana Aćimovića. Apel je objavljen u listu „Novo vreme“ 13. avgusta 1941. godine.

Ideju za pisanje Apela dali su Nemci, i to odmah po izbijanju ustanka, krajem jula 1941. godine. Oni su time želeli da se u javnosti stvori utisak da je srpska inteligencija protiv ustanka.

Apel je potpisalo 411 lica, koje Petranović deli u tri kategorije: 1) notorni saradnici okupatora, kao Milan Aćimović, Tanasije Dinić, Velibor Jonić, Ilija Paranos i dr; 2) pronemački raspoloženi političari pre rata, kao npr. Aleksandar Cincar Marković; 3) ugledni naučni i javni radnici, među kojima i Aleksandar Belić, predsednik Akademije nauka, književnik Veljko Petrović, Milan Kašanin, te više episkopa Srpske pravoslavne crkve i dr.

Uprkos pritiscima, mnoge javne ličnosti su odbile da potpišu Apel, a najpoznaiji među njima su Ivo Andrić, Miloš Đurić, Isidora Sekulić, Milivoje Kostić i dr. Ostala je i poznata epizoda sa profesorom Milošem Đurićem, koji je na nagovor Miloja Milojevića, uglednog profesora i kompozitora da potpiše Apel, odgovorio rečima: *Lako je tebi, ti u diple sviraš, ali ja predajem etiku!* Profesor Đurić je ubrzo potom penzionisan, a kasnije je bio i zatočen u Banjičkom logoru.

## Sadržaj

Tekst Apela napisalo je Ministarstvo prosvete u Komesarskoj upravi, na čelu sa Veliborm Jonićem i njegovim zamenikom Vladimirom Velmar Jankovićem. U Apelu se srpski narod pozivao da se „svim snagama zalaže za red i mir, jer se samo na taj način može uspešno ostvariti nacionalna obnova otadžbine“.

## Potpisivanje apela

Zajedno sa Apelom bio je napravljen i spisak ljudi - naučnih, kulturnih, političkih i javnih ličnosti, koji bi trebalo da ga potpišu. Taj spisak je bio predat policiji i Dragom Jovanoviću, upravniku grada Beograda. On je pojedine sa spiska pozivao u zgradu Opštine i tamo im objašnjavao ratnu situaciju, posledice nemira, govorio o represalijama koje će zadesiti Srbe ako oni ne pruže pomoć i dr. Oni koji posle ovog ubeđivanja nisu želeli da potpišu, bili su izloženi psihološkom pritisku, strahu od posledica i direktnom prinudom.

## Istaknuti potpisnici
Neki od 411 potpisnika „Apela srpskom narodu“ su:

 
* episkop niški dr Jovan
* episkop zvorničko-tuzlanski Nektarije
* episkop budimljanski Valerijan, vikar njegove svetosti patrijarha Gavrila Dožića
* dr Kosta Kumanudi, bivši predsednik Narodne skupštine
* dr Miroslav Spalajković, poslanik u penziji
* Aleksandar Cincar-Marković, bivši ministar inostranih poslova
* Josif Kostić, senator i armirski đeneral u penziji
* Petar V. Kosić, armiski đeneral
* dr Velizar Janković, ministar u penziji
* Dragutin Pećić, bivši ministar
* Aleksandar Mijović, bivši ministar
* Milan Aćimović, bivši ministar
* dr Svetislav Popović, bivši ministar
* Dušan Letica, bivši ministar
* Dimitrije Ljotić, bivši ministar
* Rista Jojić, bivši ministar
* dr Lazar Marković, bivši ministar
* Živojin Rafajlović, bivši ministar i ban
* Đura Janković, bivši ministar
* Spasoje Piletić, bivši ministar
* Panta Jovanović, bivši ministar
* Vojislav Đorđević, bivši ministar
* Vasa Jovanović, bivši ministar
* Dušan Pantić, bivši ministar
* Ugrin Joksimović, bivši senator
* dr Jovan Radonić, senator i član Srpske kraljevske akademije nauka
* Momčilo Janković, advokat i bivši narodni poslanik
* Tasa Dinić, pukovnik i bivši narodni poslanik
* Đura Kotur, bivši senator
* Milan Jovanović Stojimirović, bivši narodni poslanik
* Dragomir Stojadinović, bivši narodni poslanik
* dr Aleksandar Belić,predsednik Srpske kraljevske akademije nauka
* inž Petar Micić, rektor Univerziteta 
* Rusomir Janković, predsednik Kasacionog suda
* dr Milan Radosavljević, guverner Narodne banke
* Toma Rosandić, vajar i rektor Umetničke likovne akademije
* dr Aleksandar Jovanović, rektor Ekonomsko-komercijalne škole
* Petar Konjović, rektor Muzičke akademije 
* dr Milosav Stojadinović, potpredsednik Beogradske opštine 
* dr Jovan Mijušković, potpredsednik Lekarske komore 
* Vlada Ilić, predsednik Industrijske komore 
* Veljko Petrović, književnik i član Srpske kraljevske akademije nauka 

* Đoka Jovanović, vajar i član Srpske kraljevske akademije nauka
* dr Laza Stanojević, profesor Univerziteta 
* Velibor Jonić, profesor
* dr Mihailo Ilić, profesor Univerziteta 
* dr Ljubomir Dukanac, profesor Univerziteta 
* dr Miloš Moskovljević, profesor Više pedagoške škole 
* dr Milan Kašanin, književnik i direktor muzeja 
* dr. Svetislav Stefanović, lekar i književnik 
* inž Milosav Vasiljević, 
* dr Kosta Luković, književnik i novinar
* Jovan Tanović, novinar i predsednik izdavackog preduzeca „Politika“ 
* Jovan Tomić, profesor Univerziteta 
* Vladimir Velmar Janković, književnik
* Đorđe Perić, novinar 
* Sima Pandurović, književnik
* Ratko Parežanin, novinar
* dr Viktor Novak, profesor Univerziteta 
* dr Milan Budimir, profesor Univerziteta 
* Stevan Stanković, sekretar Akademije likovne umetnosti 
* Momir Veljković, upravnik Narodnog pozorišta 
* dr Miloš Trivunac, dekan i profesor Univerziteta
* dr Radivoj Kašanin, profesor Univerziteta
* dr Jovan Đorđević, profesor Univerziteta
* dr Jovan Erdeljanović, profesor Univerziteta i član Srpske kraljevske akademije nauka
* dr Milutin Milanković, profesor Univerziteta i član Srpske kraljevske akademije nauka
* dr Toma Živanović, profesor Univerziteta
* dr Miodrag Ibrovac, profesor Univerziteta
* Vladeta Dragutinović, glumac Narodnog pozorišta
* Nikola Cvejić, operski pevač
* dr Milan Vlajinac, profesor Univerziteta
* dr Vojislav Mišković, profesor Univerziteta 
* dr Ivan Đaja, profesor Univerziteta u Beogradu
* dr Fehim Bajraktarević, profesor Univerziteta
* dr Jovan Lovčević, profesor Univerziteta 
* dr Dušan Glumac, profesor Univerziteta u Beogradu
* dr Miloje Milojević, profesor Muzičke akademije 
* dr Dušan Borić, profesor Univerziteta
* dr Jovan Tucaković, profesor Univerziteta 
* dr Ilija Đuričić, profesor Univerziteta
* dr Radoslav Grujić, profesor Univerziteta
* dr Rastislav Marić, profesor Univerziteta


## Literatura

* **Srbija u Narodnooslobodilačkoj borbi - Beograd**. „Prosveta“, Beograd i „Nolit“, Beograd 1964. godina.
* Dragan Marković **Otpisani**. „Prosveta“ Beograd 1977. godina.
* Dr Milan Borković **Kvinsliška uprava u Srbiji 1941-1944.** (knjiga prva). Sloboda Beograd, 1979. godina.
* Branko Petranović **Srbija u Drugom svetskom ratu 1939-1945**. Vojnoizdavački i novinski centar, Beograd 1992. godina.
* Olivera Milosavljević - POTISNUTA ISTINA (Kolaboracija u Srbiji 1941-1944.), Helsinški odbor za ljudska prava u Srbiji, Beograd 2006.

## Izvori

## Povezano
* Ustanak u Srbiji 1941.
* Propaganda Nedićeve vlade

## Vanjske veze

* Apel srpskom narodu (Wikisource)